SCB ผนึก “ดิจิทัล เวนเจอร์ส” ลุยพัฒนาแพลตฟอร์ม B2P ยกระดับกระบวนการจัดซื้อจัดจ้าง MINT
SCB ผนึก "ดิจิทัล เวนเจอร์ส" ลุยพัฒนาแพลตฟอร์ม B2P ยกระดับกระบวนการจัดซื้อจัดจ้าง MINT
9 ต.ค. 2562

ธนาคารไทยพาณิชย์ จำกัด (มหาชน) หรือ SCB และ บริษัท ดิจิทัล เวนเจอร์ส จำกัด นำเทคโนโลยีบล็อกเชนมาพัฒนาระบบจัดซื้อจัดจ้างแบบครบวงจรด้วยแพลตฟอร์ม B2P (Blockchain Solution for Procure-to-Pay) ซึ่งเป็นครั้งแรกของธุรกิจอาหารของประเทศไทย เพื่อยกระดับกระบวนการจัดซื้อจัดจ้างระหว่าง บริษัท เดอะ ไมเนอร์ ฟู้ด กรุ๊ป จำกัด (มหาชน) หรือ MINT และคู่ค้า ให้มีประสิทธิภาพและประหยัดทรัพยากรตลอดกระบวนการกว่า 50% โดยวางเป้าหมายการนำ B2P เข้าอำนวยความสะดวกให้กับคู่ค้าทั้งหมดของ MINT ในเร็วๆนี้
อนึ่ง B2P (Blockchain Solution for Procure-to-Pay) เป็นแพลตฟอร์มจัดซื้อจัดจ้างดิจิทัลครบวงจรบน Corda Blockchain ครั้งแรกของโลก ได้รับการพัฒนาโดย บริษัท ดิจิทัล เวนเจอร์ส จำกัด บริษัทผู้สร้างสรรค์นวัตกรรมทางการเงินในเครือธนาคารไทยพาณิชย์ มีเป้าหมายเพื่อช่วยเพิ่มประสิทธิภาพกระบวนการจัดซื้อจัดจ้าง ให้กับองค์กรธุรกิจภาคเอกชนที่มีเครือข่ายซัพพลายเชนจำนวนมาก ครอบคลุมตั้งแต่กระบวนการสั่งซื้อสินค้าจนถึงขั้นตอนสุดท้ายในการชำระค่าสินค้าผ่านธนาคาร
โดยระบบจะเปิดให้ผู้มีส่วนเกี่ยวข้องกับขั้นตอนจัดซื้อจัดจ้าง เห็นธุรกรรมในแต่ละขั้นตอนไปพร้อมกัน พร้อมทั้งสามารถตรวจสอบเอกสารต่างๆ อาทิ ใบสั่งซื้อ ใบรับของ และใบแจ้งหนี้อัตโนมัติ ทำให้กระบวนการทั้งหมดเกิดประสิทธิภาพ รวดเร็ว ลดต้นทุนได้อย่างมีนัยสำคัญ อีกทั้งคู่ค้ายังสามารถขอรับบริการ Invoice Financing จากธนาคารฯผ่านช่องทางอิเล็กทรอนิกส์ได้สะดวกรวดเร็ว ด้วยต้นทุนทางการเงินต่ำ ปัจจุบัน B2P ได้รับการยอมรับจากองค์กรธุรกิจในหลากหลายอุตสาหกรรมทั้งในและต่างประเทศ